Author: MK SR
Last saved by: agenda0

Predkladacia správa

Podnet
Návrh zákona o navrátení nezákonne vyvezených kultúrnych predmetov predkladá vláde Slovenskej republiky Ministerstvo kultúry Slovenskej republiky na základe Plánu legislatívnych úloh vlády Slovenskej republiky  na rok 2002 (schválený uznesením vlády Slovenskej republiky č. 1203 z 19. decembra 2001.

Potreba
Úloha predložiť do legislatívneho procesu návrh zákona o navrátení nezákonne vyvezených kultúrnych predmetov sa uložila ministrovi kultúry Slovenskej republiky uznesením vlády SR č. 1154 z 12. decembra 2001 k prioritným úlohám vlády Slovenskej republiky vyplývajúcim z pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001. 

Stručný obsah
Návrh zákona  upravuje postup  pri navrátení kultúrnych predmetov, ktoré sa nezákonne vyviezli z územia Slovenskej republiky na územie iného členského štátu Európskej únie alebo z územia členského štátu na územie Slovenskej republiky. Účelom predkladaného návrhu zákona je transformovať do právneho poriadku Slovenskej republiky smernicu Rady č. 93/7/EHS z 15. marca 1993 o navrátení kultúrnych predmetov nezákonne vyvezených z územia členského štátu v znení smernice Európskeho parlamentu a Rady č. 96/100/ES zo 17. februára 1997 a smernicu Európskeho parlamentu a Rady č. 2001/38/ES z 5. júna 2001, ktorou sa mení a dopĺňa smernica Rady č. 93/7/EHS o vrátení kultúrnych objektov nezákonne vyvezených z územia členského štátu.   
Citovaná smernica upravuje spoluprácu v rámci členských štátov  Európskych spoločenstiev a  Európskej únie v oblasti ochrany nezákonne vyvezených kultúrnych predmetov. Na základe čl. 30 zmluvy o založení Európskeho spoločenstva prislúcha jednotlivým štátom Európskej únie právo upraviť si v osobitnom všeobecne záväznom právnom predpise problematiku ochrany kultúrnych predmetov, ktoré tvoria kultúrne dedičstvo členského štátu, a prijať nevyhnutné opatrenia potrebné na ochranu kultúrnych predmetov na úseku voľného pohybu tovarov. 
Návrh zákona určuje kultúrne predmety Slovenskej republiky, ktoré sú chránené osobitnými právnymi predpismi. Takéto predmety sú súčasťou kultúrneho dedičstva Slovenskej republiky. 
Pravidlá o navrátení nezákonne vyvezených kultúrnych predmetov upravené v smernici implementovali do právnych poriadkov všetky členské štáty Európskej únie. 
Návrh zákona upravuje rozsah pôsobnosti a právomoci Ministerstva kultúry Slovenskej republiky pri navrátení nezákonne vyvezených kultúrnych predmetov a obsah náležitostí potrebných na vyhľadávanie kultúrneho predmetu na území členského štátu, ako aj podmienky začatia súdneho konania o navrátení nezákonne vyvezeného kultúrneho predmetu, ukladá povinnosti vlastníkovi alebo držiteľovi nezákonne vyvezeného kultúrneho predmetu a ustanovuje sankcie za porušenie zákona. 
Podľa čl. 44 ods. 2 Ústavy Slovenskej republiky je ochrana kultúrneho dedičstva a jeho zachovanie verejným záujmom. V tejto súvislosti podľa návrhu zákona je v Slovenskej republike na konanie o navrátení nezákonne vyvezených kultúrnych predmetov, vecne príslušné Ministerstvo kultúry Slovenskej republiky a pre archívne dokumenty Ministerstvo vnútra Slovenskej republiky. 
Návrh zákona je úplne kompatibilný s právom Európskych spoločenstiev a medzinárodnými zmluvami, ktorými je Slovenská republika viazaná. 
Návrh zákona bol v rámci medzirezortného pripomienkového konania zaslaný na pripomienky predsedom vlády SR, všetkým ministerstvám a ostatným ústredným orgánom štátnej správy Slovenskej republiky.
K návrhu zákona uplatnilo zásadné pripomienky Ministerstvo vnútra Slovenskej republiky, Ministerstvo spravodlivosti Slovenskej republiky a Úrad vlády SR – Sekcia inštitútu pre aproximáciu práva; odporúčajúce pripomienky a pripomienky legislatívno-technického charakteru uplatnilo Ministerstvo financií Slovenskej republiky, Ministerstvo dopravy, pôšt a telekomunikácii Slovenskej republiky, Ministerstvo životného prostredia Slovenskej republiky, Ministerstvo pôdohospodárstva Slovenskej republiky, Ministerstvo obrany Slovenskej republiky, Ministerstvo práce, sociálnych vecí a rodiny Slovenskej republiky, Úrad vlády Slovenskej republiky, Úrad pre metrológiu, normalizáciu a skúšobníctvo Slovenskej republiky, Úrad priemyselného vlastníctva Slovenskej republiky, Národný bezpečnostný úrad Slovenskej republiky, Správa štátnych hmotných rezerv Slovenskej republiky a Národná banka Slovenska; pripomienky k návrhu zákona neuplatnili podpredseda vlády Slovenskej republiky pre ľudské práva a menšinové práva, Ministerstvo zahraničných vecí Slovenskej republiky, Ministerstvo hospodárstva Slovenskej republiky, Ministerstvo pre správu a privatizáciu národného majetku Slovenskej republiky, Ministerstvo školstva Slovenskej republiky, Ministerstvo zdravotníctva Slovenskej republiky a Ministerstvo výstavby a regionálneho rozvoja Slovenskej republiky. 
V rámci rozporového konania boli uplatnené pripomienky s dotknutými ústrednými orgánmi prerokúvané a do návrhu zákona premietnuté. 

Stručné zhrnutie očakávaného dopadu
Návrh zákona bude mať dopad na verejné financie, nebude mať však vplyv na zamestnanosť. 
Z titulu konania o navrátení nezákonne vyvezených kultúrnych predmetov zákon predpokladá nevyhnutnú spoluprácu medzi príslušnými ústrednými orgánmi členských štátov Európskej únie.  
V tejto súvislosti môžu vzniknúť nároky na výdavky štátneho rozpočtu spojené s odborným spracovaním príslušných materiálov, náklady spojené s obhliadkou kultúrneho predmetu, náklady spojené s fyzickým navrátením kultúrneho predmetu z členského štátu Európskej únie na územie Slovenskej republiky. Výška nákladov spojených s navrátením kultúrneho predmetu na územie Slovenskej republiky bude závisieť od charakteru jednotlivých prípadov. Najvyššie náklady sa však môžu predpokladať z titulu zastupovania Slovenskej republiky pred súdom členského štátu Európskej únie, predovšetkým však z rozsudku súdu požiadaného členského štátu Európskej únie predpokladá sa, že tieto náklady budú stanovené podľa hodnoty kultúrneho predmetu. 

Účinnosť zákona sa navrhuje odložiť ku dňu nadobudnutia platnosti zmluvy o pridružení Slovenskej republiky k európskym spoločenstvám a k Európskej únii. Výdavky vzniknuté aplikáciou návrhu zákona po nadobudnutí jeho účinnosti budú riešené v rámci schváleného limitu výdavkov rozpočtovej kapitoly Ministerstva kultúry Slovenskej republiky na príslušný rozpočtový rok. 

Návrh zákona prerokovala 9. apríla 2002 Legislatívna rada vlády Slovenskej republiky. Pripomienky vznesené na tomto rokovaní sú v predloženom znení návrhu zákona zapracované. 

Návrh  zákona sa nepredkladá na rokovanie Rady hospodárskej a sociálnej dohody Slovenskej republiky, pretože podľa § 3 zákona č. 106/1999 Z. z. o hospodárskom a sociálnom partnerstve (zákon o tripartite neplatí do oblasti jej záujmu. 

Vyhlásenie predkladateľa

Návrh zákona o navrátení nezákonne vyvezených kultúrnych predmetov  po skončení  medzirezortného pripomienkového konania bol prerokovaný so všetkými orgánmi, ktoré uplatnili zásadné pripomienky. Po prerokovaní pripomienok sa návrh zákona predkladá na rokovanie vlády bez rozporov.